GrazyReindeer on 35-vuotias nainen, joka elää pelaamiselle. Hänen mielestään oikea maailma on julma, tylsä ja ylivaativa.

On perjantai-ilta. Kuulen, kuinka rapussa ovet paukkuvat ja porukka lähtee baariin. Minua eivät baarit kiinnosta. Jään mieluummin *kotiin Xboxille pelaamaan.*

Tuttu kirjautuu onlineen ja liittyy pelipartyyn. Siellä näyttäsi olevan kahdeksan hengen peliseurue ja Wrecfestiä. Pitäisikö mennä pelaamaan ja jauhamaan paskaa sinne? Ei, olisiko sittenkin tuo kahden hengen porukka ja Apexia? Ei, en mä jaksa kuunnella tuon yhden käskyttämistä, menee vain pelistä maku ja homma menee suorittamiseksi. Ai, tuokin kaveri on pitkästä aikaa linjoilla, olisiko likkojen ilta viinin kera ja Gems of Warsia? Damn, sen jenkkimies on mukana partyssä, en kehtaa mennä häiritsemään niitä.

Selaan kaverilistaa alaspäin. Kohdalle osuu pari tuttua ja Borderlands 3. Sinne siis. Jätkät morjestaa, kun liityn keskusteluun mukaan. Toinen on ottanut jo muutaman miestä väkevämmän ja juttu lentää. Tästä tulee varmasti hauska ilta.

Tällaista on Rovaniemellä asuvan 35-vuotiaan kovan luokan pelaajan elämä. Nainen käyttää peleissä nimeä GrazyReindeer. Kavereiden kesken häntä kutsutaan Poroksi.

Pelaamisen arvostelijoille hänellä on yksi selkeä pyyntö:

– Ihmiset voisivat lopettaa meidän gamereiden häiritsemisen ja antaa meidän elää.

GrazyReindeer-pelaajanimeä käyttävän naisen tämän hetken suosikkipeleihin kuuluu antiikin aikaan sijoittuva Assassin’s Creed Odyssey. Kuvakaappaus Assassin’s Creed Odyssey -videopelistä

3–14 tuntia päivässä

Poro pitää enemmän pelaamisesta kuin oikeasta elämästä. Hän ei koe olevansa mitenkään rappiolla: Poro on käynyt koulut, asuu omillaan ja on töissä ravintola-alalla. Lisäksi hänellä on pieni Suffeli-koira, josta hän on huolehtinut kymmenen vuoden ajan.

– Se on ollut minulla pennusta asti. Kyllä se on tottunut siihen, että mamma pelaa, Poro sanoo.

Ja mammahan pelaa, 3–14 tuntia joka ikinen päivä. Kun arjen askareet on hoidettu, konsoli menee päälle. Vuorotyön takia hän voi pelata lähes mihin kellonaikaan tahansa.

– Olen kuin muutkin ihmiset tässä pienessä maassa, mutta elän pelaamiselle. Minua ei kiinnosta television katselu tai turhanpäiväinen ihmisdraama. Ihmisten mukana tulee vain stressiä ja murheita. Oikea maailma on julma, tylsä ja ylivaativa.

Ihmisten mukana tulee vain stressiä ja murheita. Oikea maailma on julma, tylsä ja ylivaativa.

Pelimaailmassa Poro tuntee itsensä vapaaksi. Hän kokee onnen ja onnistumisen tunteita. Hän voi elää missä aikakaudessa haluaa, matkustaa läpi galaksien ja kohdata pelaajia, jotka ovat kiinnostuneita samoista asioista kuin hän.

– Me voimme olla maailman rikkaimpia hahmoja, merirosvoja, palkkamurhaajia, sotilaita maailmansodassa, vakoojia tai lääkäreitä. Meillä ei ole vain yksi elämä, vaan useampi.

Apex Legends on varsin tuore, suosiota niittänyt ammuntapeli. Myös Poro on luonnollisesti tutustunut peliin. Kuvakaappaus Apex-videopelistä

”Pelaaminen toi lohtua”

Pelaaja GrazyReindeerin syntymä ei ollut kohtalon oikku tai hetken mieliteko. Taustalla oli vuosien kova työ pelimaailmassa. Nimi itsessään on tarkkaan mietitty.

– Poro on iso, ruskeasilmäinen ja söpö jääräpää. Se sopii hyvin luonteeseeni.

Nuorelle naiselle tärkeää oli myös se, että pelaajanimellä on yhteys Lappiin.

Lapsuutensa Poro vietti muilla mailla, Muhoksella. Perhe asui kaukana kunnan keskustasta, ja välimatkat olivat pitkiä. Poro huomasi jo lapsena, ettei hän erityisemmin halunnut viettää aikaa ikätovereiden kanssa tai roikkua mukana urheiluseuroissa.

Kakkosluokalla hän sai käsiinsä kasibittisen Nintendon ja alkoi pelata legendaarisia Zelda- ja Super Mario -pelejä. Yläasteella kuvioihin tulivat mukaan ensimmäinen Playstation ja uudet pelit.

– En oikein koskaan sopinut mihinkään ihmisryhmään, kotona meni huonosti. Ala-asteelta oli jäänyt traumat koulukiusaamisen jäljiltä. Pelaaminen toi silloin jonkinlaista lohtua ja toimi seurana, vaikka silloin teknologia ei ollut niin kehittynyttä kuin nyt.

Vanhemmat rajoittivat tyttärensä pelaamista, ja Poro noudatti sääntöjä. Hän pelasi silloin, kun siihen oli lupa.

Kun Poro aikuisena muutti omilleen, kukaan ei kysellyt ruutuajan perään ja pelimaailman portit rävähtivät auki. Hän hankki uusia pelejä ja konsoleita. Suuri ilo löytyi teknologian kehityksestä, joka lopulta mahdollisti yhteydenpidon muihin pelaajiin ja omien ryhmien muodostamisen pelien sisälle.

– Minun on helpompi keskustella ihmisten kanssa, kun en näe heitä, Poro toteaa.

Minun on helpompi keskustella ihmisten kanssa, kun en näe heitä.

Poron todellinen gamer-minä syntyi, kun hän sai käsiinsä Xbox 360 -konsolin.

– Black Ops, se oli ensimmäinen peli, joka määräsi tämän päivän olemassaoloni, Poro kertoo viitaten suositun Call of Duty -sarjan ammuntapeliin.

Nykyään Poro onkin vannoutunut Xbox-pelaaja. Tieto on tärkeä, sillä maailmaan on muodostunut jonkinlainen jakolinja Xboxin ja Playstationin käyttäjien välille – molemmat puolet vähän kyräilevät toisilleen.

Battlefield 5 on ensimmäisen persoonan ammuntapeli, joka sijoittuu toiseen maailmansotaan. Sotapelit kiinnostavat Poroa siinä missä muutkin. Ainoastaan kauhupelejä hän ei pelaa. Kuvakaappaus Battlefield 5 -videopelistä

Kolme konsolia, lähes 300 peliä

Nyt Poro omistaa lähes 300 peliä ja kolme konsolia. Hän ei ole nirso: sotapelit, fantasiapelit, tasohyppelyt – kaikki käy. Peli valikoituu fiiliksen mukaan.

– Jos aamulla on tylsää, voin pelata tunnin farmipeliä. Sitten tuleekin fiilis, että haluan mennä selviytymään vähän maastossa, ja pelaan selvitysmispeliä.

Jos kavereita on linjoilla, Poro saattaa liittyä heidän seuraansa moninpelissä. Etenkin ammuntapelit ovat kovassa huudossa.

– Voimme pelata esimerkiksi Battlefieldiä. Sitä sanotaan bäfäksi. Sitten on Borderlandit, Call of Dutyt ja Apex. Ihan laidasta laitaan.

Ainoastaan kauhupeleihin Poro ei suostu koskemaan.

– Voin syyttää tästä isääni. Hän raahasi minut liian nuorena kummitusjunaan. Kauhupelit ovat nykyään todella hyvin suunniteltuja ja todella raskaita psyykelle. Itse en pysty.

Poron tämänhetkinen suosikkipeli on antiikin aikaan sijoittuva Assassin’s Creed Odyssey. Siinä pelaaja pääsee sotkeutumaan Ateenan ja Spartan väliseen sotaan ja seikkailemaan historiallisissa maisemissa.

Tällaisten elementtien takia Poro pitää pelejä opettavaisina. Monet videopelit ammentavat inspiraatiota historiasta ja muinaisista mytologioista.

Assassin’s Creed Origins on toimintaseikkailupeli, joka sijoittuu muinaiseen Egyptiin. Pelissä suoritetaan muun muassa pelastustehtäviä ja salamurhia. Kuvakaappaus Assassin’s Creed Origins -videopelistä

Naispelaajaa vähäteltiin

Pääseminen videopelimaailman sisäpiiriin ei ollut Porolle helppoa. Arvostuksen saaminen miespelaajilta oli aluksi erittäin nihkeää, ja Poro sai taistella läpi syrjinnän ja ennakkoluulojen.

– Jätkillä oli vähän sellainen asenne naispelaajia kohtaan, että me emme osaa pelata, kykene hahmottamaan taktiikkaa tai pysty kommunikoimaan.

Jätkillä oli vähän sellainen asenne naispelaajia kohtaan, että me emme osaa pelata.

Kun Poro alkuun pelasi sotapelejä ryhmässä, hänelle annettiin aina vähäpätöisimmät tehtävät.

– Rupesin vastustamaan sitä. Pikkuhiljaa pystyin näyttämään, että olen muutakin kuin pelkkä flaren heittäjä. Raivasin tieni suomalaisten pelaajien joukkoon ja saavutin respectiä naispelaajana, Poro sanoo.

Kun muut huomasivat hänen kykynsä, miespelaajilta alkoi sadella ”hyvä jätkä” -kommentteja. He ottivat Poroon enemmän yhteyttä ja pyysivät häntä mukaan peleihin. Kunnioituksen saaminen vei parisen vuotta.

Apex Legends on ollut pelinä erittäin suosittu, ja siitä on järjestetty e-urheiluturnauksia. Poron mukaan pelimaailma ei aukea pelkkien kuvien kautta, vaan se pitää kokea itse. Kuvakaappaus Apex-videopelistä

”Älytöntä flirttailua”

Muihin kuin pelitaitoihin liittyvää huomiota Poro sen sijaan sai alusta asti.

– Älytöntä flirttailua ja kysymyksiä siitä, olenko sinkku. Moni halusi lisätä minut kaveriksi, koska naispelaajia ei kauheasti ollut, Poro muistelee moninpeliaikojensa alkua.

Asenteellisia mietteitä miehiltä tosin löytyy edelleen.

– Jätkillä on sellainen käsitys, että kaksi naista ei voi olla samassa partyssa tai keskustelussa. Ajattelevat, että siinä tulee naisilla kilpailua siitä, kumpi saa enemmän huomiota ja hyväksyntää jätkiltä, Poro sanoo.

Hän myöntää kyllä pitävänsä miehiltä saamastaan huomiosta.

– Kukapa nainen ei pitäisi.

Tilanne on eri, jos sanat muuttuvat mauttomiksi ja henkilökohtaiset rajat ylittyvät.

– Se on yleensä sellaista sovinistista piikittelyä. Tyyliin: huorat kuuluvat keittiöön.

Tällaisiin tapauksiin Poro ei kuitenkaan usein törmää. Hänen yli 200 pelikaveristaan enemmistö on miehiä. Kunnon tyyppejä.

Yhtä auvoa pelaaminen ei silti ole. Kyse on ihmisistä, jotka voivat halutessaan kieroilla ja satuttaa. Poro kertoo, että erään riitaisan joukkiosta eroamisen seurauksena hänestä alettiin puhua pahaa selän takan, ja ilmapiiri myrkyttyi.

– Se laukaisi ketjureaktion, ja ihmiset alkoivat estää ja mutettaa toisiaan.

Yleensä kahakat kuitenkin sovitaan jälkikäteen.

Gamer-perhe

Porosta ja muutamista pelikavereista on muodostunut tiivis yhteisö, oikea gamer-perhe.

– Tiedämme toisistamme älyttömän paljon asioita. Pystymme puhumaan ihan kaikesta.

Perhe on kasvanut vuosien varrella. Osa pelaajista on suomalaisia, osa ulkomaalaisia. Ihmisen oikealla iällä, asemalla, ihonvärillä tai varallisuudella ei ole tässä maailmassa merkitystä. Osaa pelikavereistaan Poro ei ole nähnyt koskaan kasvotusten tai edes valokuvissa. Se ei haittaa.

– Luotamme toisiimme enemmän kuin oikean elämän ihmisiin. Jos jollain menee rahallisesti huonosti, me autamme. Me emme tuomitse tai kyseenalaista perheen kesken.

Luotamme toisiimme enemmän kuin oikean elämän ihmisiin.

Välillä keskustelut pelikavereiden kanssa jatkuvat läpi yön aina aamuun asti. Porolle perjantai on viikon paras päivä, koska silloin linjoille saapuvat viikonlopun viettoon kaikki tavallisissa arkitöissä olevat pelaajat. Poro kutsuu heitä tavispelaajiksi.

Toki Poron pelikavereihin kuuluu myös hänenlaisiaan hardcorepelaajia, jotka ovat linjoilla lähes aina.

– Me kaikki tulemme erilaisista ympäristöistä ja elämäntilanteista. Me olemme perhe, joka koostuu perheellisistä, sinkuista, parisuhteessa olevista, työttömistä, töissä käyvistä, syrjäytyneistä ja todella ekstroverteista.

Viikonloppuisin meno voi välillä mennä villiksi. Etenkin suomalaiset pelaajat saattavat konsolin äärellä nauttia olutta tai jotain väkevämpää.

– Jutut ovat välillä tosi perverssejä. Riippuu vähän porukasta. Heitämme huonoa läppää ja keskustelemme kaikesta mahdollisesta. Jätkiltä tulee välillä heittoja, että ”onko Poro ottanut vähän viiniä”, jos minulta tulee vähän härskimpää settiä.

Assassin’s Creed Origins -pelissä pelaaja pystyy seikkailemaan laajassa ja visuaalisesti monipuolisessa maailmassa. Poro kannustaa pelaamisesta kiinnostuneita naisia vain yksinkertaisesti pelaamaan. Valinnanvaraa on paljon. Kuvakaappaus Assassin’s Creed Origins -videopelistä

”Isken miehen konsolilta”

Konsolilla voi myös rakastua. Eräs Poron naispuolinen pelaajakaveri muutti miehen perässä Yhdysvaltoihin. Nyt pariskunta on kihloissa.

Poro on itsekin treffaillut pelien parissa tapaamiaan miehiä.

– En käytä Tinderiä, isken miehen konsolilta, hän paljastaa.

Ihan hiljattain Poro oli treffeillä suomalaisen striimaajan kanssa, joka lähettää pelikuvaa suorana lähetyksenä Mixer-palvelussa. Onnekas sattuma oli, että mies asui vain 100 kilometrin päässä Rovaniemeltä.

– Ryhdyimme juttelemaan ja vaihdoimme numeroita. Pidimme pelitreffit minun luonani. Pelasimme ja hengailimme yhdessä, Poro kertoo.

Hänellä itselläänkin on Mixerissä oma kanava, jolla on vakiintunut seuraajakunta. Striimin aikana seuraajat kyselevät kuulumisia ja peliin liittyviä asioita.

– Osasta on tullut hyviä ystäviäni, Poro kertoo.

Videopelien ominaisuudet ja ulkoasu ovat kehittyneet huimasti vuosien varrella. Assassin’s Creed -pelisarjasta on julkaistu useita osia. Peleissä on vaikutteita historiallisista tapahtumista ja henkilöistä. Kuvakaappaus Assassin’s Creed Odyssey -videopelistä

Arvostelu turhauttaa

Pelaaminen vaatii aivojen käyttämistä, ongelmanratkaisukykyä ja taktikointia. Juuri tämän takia Poro ei ikimaailmassa jaksaisi katsoa esimerkiksi televisio-ohjelmia: ne eivät vaadi katsojalta mitään.

– En ymmärrä televisiota. Se on aivomössöä, eikä kehitä ihmistä millään tavalla.

Välillä Poro saa kuulla pelaavansa liikaa. Etenkin hänen äitinsä on ollut huolissaan.

– Äitini mielestä pelaan liikaa. Hän ei ymmärrä pelimaailmaa ja mitä se minulta vaatii. Usein hän sanoo, että voisin tehdä jotain muuta kuin tuijottaa ruutua ja istua ohjain kädessä.

– Vastaavasti voisin sanoa hänelle, että hänen pitää lopettaa Huuman ja muiden visailujen katsominen. Se on pelkkää passiivista istumista sohvalla.

En ymmärrä televisiota. Se on aivomössöä, eikä kehitä ihmistä millään tavalla.

Poroa suututtaa ja turhauttaa, kun joku kritisoi hänen elämäntapaansa. Eniten ärsyttää se, että pelaamista pitää perustella muille.

– En ole kauhean sosiaalinen oikeassa elämässä. Työkaverit ovat koittaneet kysyä, että lähdetäänkö käymään baarissa. Mieluummin kuitenkin pelaan kuin lähden kiusaantuneena ulos istumaan ja yritän keksiä puhuttavaa.

Assassin’s Creed Origins -pelissä voi liikkua paikasta toiseen esimerkiksi hevosella tai kamelilla. Kuvakaappaus Assassin’s Creed Origins -videopelistä

Ei lapsihaaveita

Kuten monet kolmekymppiset lapsettomat naiset, myös Poro on saanut oman osuutensa lapsiuteluista. Etenkin pelimaailman ulkopuoliset ihmiset ihmettelevät, miksei Porolla ole perhettä tai lapsia.

Poro ei halua lapsia. Ne rajoittaisivat liikaa hänen ajankäyttöään.

– Vastaan ihmisille, että se ei ole minun juttuni. En näe mitään syytä, miksi minun pitäisi lisääntyä ja käyttäytyä niin kuin kaikki muutkin tässä maailmassa. Jos haluan lapsia, voin tehdä ne Sims nelosessa.

Ennen joulua Poro muuttaa kausitöiden perässä Pelkosenniemelle. Mukaan lähtee kolmesta konsolista vain yksi, se kaikkein rakkain eli Xbox. Ja tietysti Suffeli-koira.

Tiedossa on perinteinen sesonkityöntekijän joulu.

– Jos mahdollista, olen kaikki juhlapyhät töissä. Tuplapalkka on aina syy olla töissä. Muutenkin inhoan kaikkia kulutusjuhlia. Ravintola-alalla alkavat joululaulut pyöriä jo marraskuussa, ja ennen joulua on jo aika kypsä koko meininkiin.

Luvassa on siis joulu töissä. Ja tietysti pelimaailmassa.

Jutun pääkuvana kuvituskuva: Adobestock/AOP